চোর-ডাকাত-সন্ত্রাসীদের নির্মূলে মহান আল্লাহতায়ালার নীতিটি ভিন্ন। তিনি জানেন, সম্পদ বাঁচাতে কোন মানুষই চোর-ডাকাতদের হাতে তার অমূল্য প্রাণ দিতে রাজী নয়। একই কারণে সশস্ত্র ডাকাত বা সন্ত্রাসীকে ধরতে বেতনভোগী পুলিশও প্রাণের ঝুকি নেয় না। কিন্তু এসব দুর্বৃত্তগণ নির্মূল না হলে মহান আল্লাহতায়ালার শরিয়তি বিধানেরও প্রতিষ্ঠা হয় না, ফলে সমাজে শান্তিও আসে না। তখন দেশ বসবাসের অযোগ্য হয় এবং দুর্বৃত্তিতে রেকর্ড গড়ে। তাই এ দুর্বৃত্তদের নির্মূলের এজেন্ডাটি খোদ মহান আল্লাহতায়ালার। সে কাজটি তিনি করেন তাঁর নিজ দলের সৈনিকদের দিয়ে। পবিত্র কোরআনে সে দলটি চিহ্নিত হয়েছে হিযবুল্লাহ বা আল্লাহতায়ালার দল রূপে। এবং মহান আল্লাহতায়ালার এজেন্ডা পূরণে যারা ময়দানে নামে এবং দুর্বৃত্তদের নির্মূলে যারা নিজের প্রাণ বিলিয়ে দেয় তাদের জন্য তিনি শহীদের মর্যাদা রেখেছেন। রেখেছেন বিশেষ পুরস্কার। সে পুরস্কারটি শত কোটি বা শত বিলিয়ন বা শত ট্রিলিয়ন টাকার নয়। তার চেয়েও অধীক মূল্যের। সেটি অনন্ত অসীম কালের জন্য নিয়ামত-ভরা জান্নাত। পবিত্র কোরআনে স্মরণ করিয়ে দেয়া হয়েছে, জান্নাতের সে পুরস্কার পৃথিবী-পূর্ণ সোনা দিয়েও কেউ কিনতে পারবে না। ঈমানদারের রাজনীতি তাই নিছক রাজনীতি নয়, এটি অন্যায়ের নির্মূল ও ন্যায় প্রতিষ্ঠার পবিত্র জিহাদ। এটি জান্নাত হাসিলের লড়াই। মহান আল্লাহতায়ালার নির্দেশিত “ন্যায়ের প্রতিষ্ঠা এবং অন্যায়ের নির্মূল”এর ফরজটি নামায-রোযা ও হজ-যাকাতে সাধিত হয় না। সেটি ঘটে রাজনীতির ময়দানে। রাজনীতির ময়দানটি এজন্যই পবিত্র লড়াইয়ের। এখানের লড়াই তথা জিহাদ হয় ইসলামের দুষমনদের সাথে। এটিই ইসলামের শ্রেষ্ঠ ইবাদত। এ ইবাদত মসজিদের অঙ্গণে হয় না। ঘরের জায়নামাযেও হয় না। একমাত্র এ পবিত্র ইবাদতের মাধ্যমেই মহান আল্লাহতায়ালার দ্বীন রাষ্ট্রে প্রতিষ্ঠা পায় এবং মুসলিমগণ নিরাপত্তা ও ইজ্জত পায়। এ শ্রেষ্ঠ ইবাদত পালনে মহান নবীজী (সাঃ) ও তাঁর সাহাবায়ে কেরামদের তাই মসজিদের বাইরে রাজনীতির অঙ্গণে নামতে হয়েছিল এবং ইসলামের দুষমনদের হাত থেকে নেতৃত্ব ছিনিয়ে নিতে হয়েছিল। আর ইসলামের এ শ্রেষ্ঠ ইবাদতটি না হলে শাস্তিটিও ভয়ানক। তখন দেশ অধিকৃত হয় এমন সব দুর্বৃত্তদের হাতে যারা বনজঙ্গলের হিংস্র জন্তু জানোয়ারের চেয়েও হিংস্র। এরা কখনো আসে বিদেশী আগ্রাসী সাম্রাজ্যবাদী রূপে, কখনো বা আসে ইসলাম-বিরোধী স্বদেশী ফ্যাসিস্ট রূপে। হিংস্র জন্তু জানোয়ারের হাতে গণহত্যা হয় না। নগর-বন্দর ধ্বংস হয় না। রাজপথে হাজার হাজার মানুষের লাশ পড়ে না। পশুর হাতে লাশ ময়লার গাড়িতে উঠে গায়েব হয় না। রিমান্ডের নামে কেউ নির্যাতিত হয় না। নারীরা ধর্ষিতা হয় না। ব্যাংক, শেয়ার মার্কেট ও সরকারি তহবিল লুন্ঠিত হয় না। কিন্তু এ নরপশুদের হাতে এরূপ সবকিছুই হয় অতি বীভৎস ভাবে।